Útlit er fyrir að gangi í norðanrok jafnvel ofsaveður með snjókomu á vestanverðu landinu á morgun , þriðjudag . Fólki er bent á að fylgjast vel með spám þar sem búist er við einu versta veðri vetrarins hingað til en gular viðvaranir eru í gildi víða , segir í viðvörun frá Veðurstofu Íslands . „ Á Grænlandshafi er lægð að nálgast landið og úrkomusvæði hennar gengur norðaustur yfir landið í dag . Fer því fljótlega að snjóa suðvestanlands , en síðar slydda eða rigning á þeim slóðum . Hægur vindur norðaustan til fram á kvöld , en fer þá einnig að hvessa og snjóa þar . Hlýnar nokkuð í veðri í dag . Í nótt dregur síðan til tíðinda þegar önnur kröpp lægð sunnan úr hafi kemur upp að Austfjörðum . Lægðirnar tvær valda síðan í sameiningu ört vaxandi norðanátt á landinu . Kominn verður stormur eða rok og farið að snjóa norðan til í fyrramálið , en mun hægari vindar og bjartviðri syðra . Eftir hádegi herðir enn á norðanáttinni og bætir talsvert í snjókomu nyrðra , en hvessir einnig fyrir sunnan . Vindstyrkur getur náð ofsaveðri við norðvesturströndina á morgun og jafnvel víðar . Vestfirðir Norðanstórhríð ( appelsínugult ástand ) 10. des. kl. 05:00 – 11. des. kl. 08:00 Útlit er fyrir norðaustan - og síðan norðanrok , jafnvel ofsaveður , ( 23 til 32 m / s ) með snjókomu eða éljum og skafrenningi . Búast má við víðtækum samgöngutruflunum og tjóni og / eða slysum ef aðgát er ekki höfð og ekkert ferðaveður er á meðan viðvörunin er í gildi . Fólk er beðið um að fylgjast vel með veðurspám . Strandir og Norðurland vestra Norðanhríð ( appelsínugult ástand ) 10. des. kl. 07:00 – 11. des. kl. 14:00 Útlit er fyrir norðaustan - og síðan norðanrok , jafnvel ofsaveður , ( 23 til 32 m / s ) með snjókomu eða éljum og skafrenningi . Búast má við víðtækum samgöngutruflunum og tjóni og / eða slysum ef aðgát er ekki höfð og ekkert ferðaveður er á meðan viðvörunin er í gildi . Fólk er beðið um að fylgjast vel með veðurspám .